《偶游仙都道先以长句见寄依韵奉答》
宋代·吕南公

吹灯染小帖，借马忤厩人。岂其事朝参，强欲观云泉。

盥栉具袍带，超遥石桥间。同征二十蹄，驽骏乱后先。

朝曦遽突兀，送我溢背温。乐郊民何知，桃李自满园。

逶迤松下路，不践已八年。道翁喜吾来，煮茗巨石根。

导我复勉我，攀跻绕巑岏。依依梦中游，忽得惊觉魂。

一听钟鼓响，载惭尘土昏。顾兹清泚流，照洗憔悴颜。

曀曀金碧光，嘈嘈杉桧喧。楼台有新增，碑版多旧观。

啸客遍厢闼，周爰讯黄冠。白头师灵仙，不免归丘坟。

太息五浊士，凭痴待飞翻。譬持数寸胶，拟救九曲浑。

往者不肯说，来乎付谁怨。唯当悟至真，可入了世论。

崔嵬黄守庵，本是刘伶裈。忆我初借卧，嗒焉过西曛。

踏黑叩归户，仓忙遭骂言。宁知复来时，邂逅乃见尊。

中从鲍兄至，三岁四五番。题诗不知我，命酌戒醒还。

丹霞所未识，西望久目存。畏雨我独止，于今负长叹。

鲍去死令长，无人辨龙蚖。我穷羞白襕，引分逃山樊。

俛仰十五载，恍如毕晨餐。方为此日游，忽计后戚欢。

何以遣孤愤，随鞍有残樽。焚鱼濯瓷瓯，浩荡临前轩。

适举共悄嘿，屡觞渐纷纭。步兵俄鼎来，四座惊欲奔。

授我大纸卷，捧承疑未安。披张纵眼力，审是陈侯篇。

上序天质坏，借余尽情文。下伤素交稀，庆快末契敦。

忧我困跋履，且令慎盘飧。平生惯众憎，读罢肠轮囷。

引笔欲作报，停杯类含酸。人间有义好，蕲向异辙辕。

权势之所在，万夫呈肺肝。风云苟不至，亲戚争弃捐。

此谬匪朝夕，期谁反狂澜。馀龄既蹉跎，乃得逸驾攀。

感槩舍酒去，冲烟下耕村。黎明候铃斋，再拜以谢闻。

作者简介：吕南公（约1047--1086），字次儒，简称南公。建昌军南城县丰义乡人（今江西黎川县裘坊乡一带）。北宋文学家。博涉丰富，书无不读，为文不喜缀缉陈言。熙宁中，（公元1073年左右）士方推崇王肃、马融、许慎之业，剽掠临摹之艺大行，独南公不能逐时好。一试礼闱不遇，遂退而乐室灌园，益著书，且借史笔以寓贬，以斧名齐。元佑初，（公元1086年）立十科士，曾肇疏称之欲命以官，旋卒。南公著有灌园集二十卷，《文献通考》传于世。